Þingræður haldnar á Alþingi Íslendinga

Forseti Íslands gjörir kunnugt: „Ég hefi ákveðið, samkvæmt tillögu forsætisráðherra, að Alþingi skuli koma saman til framhaldsfunda þriðjudaginn 24. janúar 2017 kl. 13.30. Gjört í Reykjavík, 20. janúar 2017. Guðni Th. Jóhannesson. Bjarni Benediktsson. Forsetabréf um að Alþingi skuli koma saman til framhaldsfunda.“ Ég býð hæstv. forseta og hv. alþingismenn velkomna til starfa að nýju.

Forseti býður hv. alþingismenn velkomna til starfa að afloknu hefðbundnu fundarhléi yfir jól og áramót og í fyrri hluta janúarmánaðar. Sem og heilsa ég starfsfólki Alþingis. Ég vænti þess að við höfum öll átt góðan tíma með fjölskyldu og vinum til hvíldar og til að sinna öðrum verkefnum sem setið höfðu á hakanum eftir langa törn kosningabaráttu, stjórnarmyndunarviðræðna og annasamra þingstarfa í desember. Jafnvel hafa einhverjir getað látið eftir sér að horfa á einstaka handboltaleik eða náð fyrstu þorrablótunum. Eins og ráða má af upphafi fundarins hefur það dregið til tíðinda síðan við kvöddumst í áliðnum desember að ný ríkisstjórn sem styðst við meiri hluta á Alþingi hefur tekið við völdum. Ég færi henni árnaðaróskir og ekki síst fjölmennum hópi þingmanna sem nú gegnir ráðherraembætti í fyrsta sinn.

Borist hefur bréf frá 5. þm. Norðvest., Evu Pandoru Baldursdóttur, um að hún geti ekki sótt þingfundi á næstunni. Þann 16. janúar sl. tók því sæti á Alþingi 1. varamaður á lista Pírata í kjördæminu, Gunnar I. Guðmundsson. Gunnar I. Guðmundsson hefur áður tekið sæti á Alþingi og er boðinn velkominn til starfa að nýju.



Borist hefur bréf frá 10. þm. Reykv. n., Andrési Inga Jónssyni, um að hann geti ekki gegnt þingmennsku á næstunni. Í dag tekur því sæti á Alþingi 2. varamaður á lista Vinstri hreyfingarinnar – græns framboðs í kjördæminu, Orri Páll Jóhannsson. Kjörbréf Orra Páls Jóhannssonar hefur þegar verið rannsakað og samþykkt en hann hefur ekki áður tekið sæti á Alþingi og ber því að undirrita drengskaparheit að stjórnarskránni.

Orri Páll Jóhannsson hefur undirritað drengskaparheit að stjórnarskránni og er boðinn velkominn til starfa á Alþingi.

Borist hefur tilkynning um breytingu á stjórn þingflokks Sjálfstæðisflokksins þannig að Birgir Ármannsson er formaður, Áslaug Arna Sigurbjörnsdóttir er varaformaður og Valgerður Gunnarsdóttir er ritari. Einnig hefur borist tilkynning um breytingu á stjórn þingflokks Bjartrar framtíðar þannig að Theodóra S. Þorsteinsdóttir er formaður og Nichole Leigh Mosty er varaformaður.

Samkvæmt 8. mgr. 57. gr. þingskapa falla niður þær fyrirspurnir til ráðherra sem ósvarað er þegar ráðherra hverfur úr embætti. Þær fyrirspurnir sem þingmenn lögðu fram fyrir ríkisstjórnarskiptin þarf því að leggja fram að nýju sé vilji til þess.

Forseta hefur borist bréf frá formönnum þingflokka stjórnarflokkanna þar sem vísað er til þess fyrirkomulags sem niðurstaða varð um í samkomulagi flokka á þingi í byrjun desember; að kjósa, með fyrirvara um mögulegar breytingar, forseta Alþingis og í forsætisnefnd og þær fastanefndir sem nauðsynlegt var vegna starfa þingsins fyrir jólahlé. Í niðurlagi bréfsins segir: Hinn 11. janúar sl. tók ný ríkisstjórn til starfa og nýr meiri hluti hefur myndast er Alþingi kemur nú saman til framhaldsfunda. Er því komið að því að fullnusta það samkomulag sem gert var í desember. Formenn þingflokka stjórnarflokkanna óska því hér með eftir því að á ný verði kosið til fastanefnda samkvæmt 13. gr. þingskapa, svo og til alþjóðanefnda, samanber 35. gr. þingskapa, og jafnframt að forseti og varaforsetar sem kosnir voru 6. desember sl. segi af sér embættum þannig að ný kosning geti farið fram. Undir þetta rita formenn þingflokka stjórnarflokkanna Birgir Ármannsson, Hanna Katrín Friðriksson og Theodóra S. Þorsteinsdóttir. Í framhaldi af því að þetta bréf barst forseta var boðað til fundar í forsætisnefnd síðdegis í gær og er skemmst frá því að segja að forseti og allir forsætisnefndarmenn féllust góðfúslega á tilmælin og segja því hér með af sér embættum. Í ljósi þess sem hér hefur fram komið bíður okkar það verkefni næst að kjósa að nýju forseta Alþingis og varaforseta, þ.e. fulltrúa í forsætisnefnd. Forseti hyggst því boða til fundar þegar að loknum þessum fundi þannig að slík kosning geti farið fram. Ég vil við það tækifæri þakka hv. þingmönnum fyrir samstarfið þann stutta en óvenjulega, jafnvel má segja sögulega, tíma sem ég hef gegnt þessu embætti. Ég þakka sömuleiðis skrifstofustjóra og öllu starfsfólki Alþingis. Ég get vísað aftur til þess sem ég hafði á orði er fundum Alþingis var frestað fyrir jól að Alþingi sýndi með störfum sínum í desember að það er fullfært um að leysa sín verkefni vel af hendi þótt tímabundið hafi hér ekki myndast formlegur meiri hluti og minni hluti og ekki starfi framkvæmdarvald í umboði Alþingis. Ég á mér þá ósk Alþingi til handa að sjálfstæði þess og sjálfstraust eflist á nýjan leik og reynslan frá þingstörfunum fyrir jól getur vel nýst í því skyni ef menn svo kjósa. Þó að ekki standi enn í stjórnarskrá Íslands að allt vald spretti frá þjóðinni er það svo í reynd og á að vera og það er hingað inn, á Alþingi, sem það vald er framselt í kosningum. Það er þá héðan sem því valdi er eftir atvikum dreift. Það er hingað sem ríkisstjórn hvers tíma, framkvæmdarvaldið, sækir umboð sitt en ekki öfugt. Þetta er okkur öllum hollt að hafa í huga. En nú er ekki tilefni frekari orðalenginga, okkar bíða án efa fjölmörg og ef að líkum lætur sumpart krefjandi viðfangsefni á því kjörtímabili sem í hönd fer og svo lengi sem það varir. Það er því eins gott að fara að koma sér að verki.